Yehoiada Fee Ekãa Ni Ebu Maŋtsɛ Yehoash He | Biblia Mli Nikasemɔi Kɛhã Gbekɛbii\nYehoiada Fee Ekãa\nYezebel yɛ biyoo ko ni yitsoŋ wa tamɔ lɛ pɛpɛɛpɛ. Atsɛɔ lɛ Atalia, ni ekɛ Yuda maŋtsɛ lɛ bote gbalashihilɛ mli. Be ni maŋtsɛ lɛ gbo lɛ, amɛbinuu baye maŋ lɛ nɔ. Shi be ni Atalia binuu lɛ gbo lɛ, lɛ diɛŋtsɛ ewó ehe Yuda maŋnyɛ. Kɛkɛ ni egbe mɛi fɛɛ ni esusuɔ akɛ amɛbaanyɛ amɛkɛ lɛ apele maŋtsɛyeli lɛ he lɛ. Egbe lɛ diɛŋtsɛ enabii po. Mɔ fɛɛ mɔ she lɛ gbeyei.\nOsɔfonukpa Yehoiada kɛ eŋa Yehosheba na nibii gbohii ni Atalia feɔ lɛ. No hewɔ lɛ, amɛkɛ Atalia nabii lɛ ateŋ mɔ kome ni atsɛɔ lɛ Yoash lɛ yato. Amɛkwɛ lɛ yɛ sɔlemɔ shĩa lɛ. Eji amɔ amɛ kulɛ, abaagbe amɛ.\nBe ni Yoash ye afii kpawo lɛ, Yehoiada bua asafoiatsɛmɛi lɛ kɛ Levibii lɛ fɛɛ anaa, ni ekɛɛ amɛ akɛ: ‘Nyɛdamɔa sɔlemɔ shĩa lɛ shinai lɛ anaa, ni nyɛkahãa mɔ ko mɔ ko baa sɔlemɔ shĩa lɛ mli.’ No sɛɛ lɛ, Yehoiada wó Yoash Yuda maŋtsɛ, ni ekɛ maŋtsɛ fai bu lɛ. Kɛkɛ ni Yudabii lɛ kɛ gbee ni wa bo amɛkɛɛ: ‘Maŋtsɛ yi aná wala!’\nMaŋnyɛ Atalia nu bolɔmɔ lɛ ni esha foi kɛtee sɔlemɔ shĩa lɛ. Be ni ena maŋtsɛ hee lɛ, ebo akɛ: “Akpaŋ miyi nɔ! Akpaŋ miyi nɔ!” Asafoiatsɛmɛi lɛ mɔ lɛ. Amɛkɛ lɛ shi sɔlemɔ shĩa lɛ ni amɛyagbe lɛ. Shi te abaafee tɛŋŋ ahã maŋbii lɛ akpa amagajamɔ kɛ nibii gbohii krokomɛi ni Atalia hã amɛbɔi feemɔ lɛ?\nYehoiada ye ebua maŋbii lɛ ni amɛkɛ Yehowa kpaŋ kpaŋmɔ ko. Yɛ kpaŋmɔ lɛ mli lɛ, amɛwo Yehowa shi akɛ lɛ pɛ amɛbaajá. Yehoiada hã amɛkumɔ Baal sɔlemɔ shĩa lɛ ni amɛjwara amagai lɛ. Ehã osɔfoi lɛ kɛ Levibii lɛ bɔi nitsumɔ yɛ Yehowa sɔlemɔ shĩa lɛ ekoŋŋ, koni mɛi lɛ abajá Yehowa yɛ jɛmɛ. Kɛfata he lɛ, ehã bulɔi damɔ sɔlemɔ shĩa lɛ shinai lɛ anaa, koni mɛi ni esaaa akɛ amɛboteɔ mli lɛ akabote mli. Kɛkɛ ni Yehoiada kɛ asafoiatsɛmɛi lɛ kɛ Yoash tee maŋtsɛ shĩa lɛ ni amɛkɛ lɛ yata maŋtsɛ sɛi lɛ nɔ. Yudabii lɛ amii shɛ amɛhe waa. Atalia yitsoŋwalɔ lɛ bɛ ní ekɛ Baal jamɔ baagba amɛnaa dɔŋŋ. Agbɛnɛ lɛ, amɛbaanyɛ amɛsɔmɔ Yehowa jogbaŋŋ. Ani oona bɔ ni Yehoiada ekãa lɛ ye ebua mɛi babaoo?\n“Nyɛkashea mɛi ni gbeɔ gbɔmɔtso lɛ shi amɛnyɛŋ susuma lɛ amɛgbe lɛ gbeyei; moŋ lɛ, nyɛshea mɔ ni baanyɛ akpãtã susuma lɛ kɛ gbɔmɔtso lɛ fɛɛ hiɛ yɛ Gehena lɛ gbeyei.”​—Mateo 10:28\nSanebimɔi: Mɛni Yehoiada fee ni tsɔɔ akɛ eyɛ ekãa? Ani Yehowa baanyɛ aye abua bo ni bo hu ofee ekãa?\n2 Maŋtsɛmɛi 11:1–12:12; 2 Kronika 21:1-6; 22:10-12; 23:1–24:16\nKɛmaje Mɔ Ko Kɛmaje Mɔ Ko Yehoiada Fee Ekãa\nlfb nikasemɔ 53 bf. 128-129